Slangbos die slang in die gras | Oudtshoorn Courant
Slangbos die slang in die gras
Thursday, 04 December 2014, 09:07
Slangbos, ook in die Kaap bekend as Khoi-kooigoed (Seriphium plumosum).
LANDBOU NUUS - Navorsing bewys onteenseglik dat die aanvanklike indringing van slangbos/ bankrotbos /vaalbos of in die Kaap bekend as Khoi-kooigoed (Seriphium plumosum) beslis nie boere se skuld weens byvoorbeeld oorbeweiding was nie.
Dit help ook nie net een boer bestry slangbos en sy buurman staan onverskillig teenoor die probleem nie. Indien dit eers op 'n plaas is, dring dit selfs veld in goeie toestand in aangesien digte veld 'n gunstige habitat vir verspreiding skep.
Professor Hennie Snyman het die hele
dinamika van hierdie indringerplant volledig ontrafel.
Chemiese beheer blyk tans die doeltreffendste en mees beproefde maatreël vir die beheer van slangbos. Die vraag wat dikwels by boere opkom is of hulle wel weer hulle geld sal verhaal met die aanwending van die sogenaamde duur chemiese middels.
Die koste aan chemiese beheer van slangbos moet telkens afgespeel word teen die waarde van die boer se plaas. Daar is bereken dat met 60% verlaging in weidingkapasiteit van 'n plaas (ongeveer 2 000-3 000 slangbosse per hektaar), teen 'n chemiese middel van R300 per ha toegedien, hierdie koste oor minder as drie jaar weer verhaal sal word indien met wolskape geboer word.
Hierdie verhalingskoste sal met die boer van beeste (speenkalfstelsel) bietjie langer as drie jaar neem. Met slangbosvrye weiveld word die werklike potensiaal daarvan weer herstel om sodoende terug te keer na die langtermyn weidingkapasiteit.
Verdwaalde slangbosplante wat weer groei moet gemonitor word en per handtoediening bestry word. Die saad kan ook baie lank in die grond bly lê en net wag vir gunstige toestande om te ontkiem en daarom is dit 'n langtermyn opvolgaksie wat moet plaasvind.
Daar bestaan talle sulke suksesverhale waar die grasproduksie totaal en al ontplof het nadat slangbos op weiveld uitgeroei is. Die meer diere wat aangehou kan word is dus geld goed spandeer op chemiese beheer van slangbos. Die boer se plaas is mos veel meer werd as die kleiner bedrag wat op chemiese beheer spandeer gaan word om dit weer tot sy volle potensiaal te laat funksioneer. Die slegte nuus is dat die bestryding nie 'n eenmalige proses is nie, maar eerder 'n volgehoue poging van drastiese beheeraksies. Ongelukkig het al die ander beheermaatreëls soos byvoorbeeld uitkap, beweiding, spuit van malasse en brand nog nie die toetse van die tyd deurstaan nie.
Die kort en lank van die verhaal is dat iets daadwerkliks gedoen moet word anders stuur ons weiveld in sekere dele op 'n ramp situasie af met al hoe minder produktiewe weibare gedeeltes beskikbaar.
• Kennis is om te weet dat slangbos-indringing 'n problem op die plaas is, maar wysheid is om iets daadwerkliks te doen om dit te bekamp.